
Činnosť Akademického senátu UKF v Nitre sa odvíjala od kompetencií, ktoré definuje Zákon o vysokých školách, Štatút UKF v Nitre a Rokovací poriadok Akademického senátu UKF v Nitre. 
Práca už tradične prebiehala na troch úrovniach: individuálne štúdium materiálov na rokovanie a ich pripomienkovanie, prerokúvanie materiálov v predsedníctve a komisiách Akademického senátu a prerokúvanie a schvaľovanie materiálov v pléne Akademického senátu. Materiály sú zverejňované elektronicky, všetci členovia senátu k nim majú prístup. 

Na plenárnych zasadnutiach sa Akademický senát stretol štyri krát  t.j. 18. 2. 2013, 22. 4. 2013, 3. 6. 201 a 25. 11. 2013.

O zvolaní zasadnutia a programe rokovania bola včas informovaná celá akademická obec prostredníctvom oznamu na webovej stránke univerzity. Zasadnutí sa ako hostia spravidla zúčastňovali prorektori UKF, dekani fakúlt  predsedovia akademických senátov fakúlt a  iní funkcionári. Priebeh a výsledky rokovaní sú zaznamenané v zápisniciach priebežne zverejňovaných na vývesnej tabuli a na webovej stránke univerzity. 

Komisie AS UKF v Nitre v zmysle náplne svojej práce sa schádzali pred plenárnymi zasadnutiami a predrokovali materiály predkladané do pléna. Vďaka ich aktivite sa výrazne zefektívnilo rokovanie v pléne, keďže pripomienky členov komisií predkladateľ operatívne vkomponoval do svojich návrhov. 

Ekonomická komisia venovala v priebehu celého roka veľkú pozornosť ekonomickým problémom univerzity. S veľkou zodpovednosťou pripravovala návrhy uznesení k materiálom ekonomickej povahy, ktoré boli prerokúvané v pléne senátu. 
Ťažiskovými problémami bol rozpočet UKF a rozpis dotácie zo štátneho rozpočtu na UKF. Obzvlášť metodika rozpisu dotácie zo štátneho rozpočtu bola, podobne ako v minulých rokoch, predmetom diskusií aj v pléne AS UKF v Nitre, 

Legislatívna komisia zasadala vždy v súvislosti s pripomienkovaním materiálov, ktoré boli predložené na rokovanie Akademického senátu. K nim pripravila aj návrhy uznesení. 
Volebná komisia  priebehu roka 2013 nemusela  zabezpečovať doplňovacie voľby. Študentská časť senátu pripravila a zrealizovala doplňujúce voľby do študentskej časti Akademického senátu, ktoré sa uskutočnili 11. 11. 2013. 

Rektor UKF v Nitre prof. RNDr. Libor Vozár, CSc. pravidelne informoval Akademický senát UKF v Nitre o stave akreditácie UKF v Nitre a všetkých zásadných otázkach týkajúcich sa chodu inštitúcie. Úzku súčinnosť AS UKF v Nitre a vedenia univerzity zabezpečovala aj účasť predsedu AS UKF v Nitre na rokovaniach Kolégia rektora.

